
Sažetak 


Kriza je vrlo teško stanje nakon kojeg se očekuje ili razrješenje ili katastrofa. U kriznoj 
se situaciji osoba susreće s opasnostima koje ne može razriješiti poznatim načinima 
rješavanja problema, što može izazvati poteškoće na kognitivnom, ponašajnom, emo- 
cionalnom i tjelesnom planu. U radu se prikazuje utjecaj kriznih situacija na psihičko 
stanje pojedinca, s naglaskom na krize koje su 2020. godine pogodile Hrvatsku (pan- 
demija i potresi) kao i terapijske mogućnosti koje u kriznim situacijama pruža logo- 
terapija. Hoće li krizna situacija dovesti do psihičkog oboljenja, ovisi o značajkama 
krize i osobinama pojedinca koji je krizi izložen. U društvu u kojem mnogi pate zbog 
osjećaja besmislenosti života, krizne situacije lako mogu dovesti do psihičkih bolesti. 
Logoterapija, psihoterapijska tehnika koja u svoje središte stavlja volju za smislom kao 
pokretačku snagu ljudskog života, pojedinca upućuje na prihvaćanje života kao zadat- 
ka, uz naglašavanje njegove duhovne dimenzije, može u vrijeme današnjih kriza biti 
od preventivne i kurativne važnosti. 


Ključne riječi: kriza, psihičko stanje, psihički poremećaj, logoterapija, potreba za smi- 
slom, smisao života. 


Uvod 


Poticaj za rad na ovom tekstu nalazi se u brojnim i različitim društvenim i indi- 
vidualnim krizama koje su pogodile Hrvatsku u 2020. godini. Svjedočili smo ka- 
ko se radne, obiteljske, životne navike radikalno mijenjaju. Iznenadne i neočeki- 
vane promjene postale su neizbježne, što za većinu ljudi predstavlja veliki stres. 
Mnogi se s razlogom pitaju kakve će sve posljedice ovi traumatični događaji 
imati na psihičko zdravlje ljudi te kako se u takvim situacijama može pomoći. 

Grčka riječ krisis obilježava neku ključnu ili odlučnu točku ili situaciju, 
kritični trenutak, prijelomni trenutak, prekretnicu. Prema Anićevu Rječniku 
kriza je vrlo teško stanje nakon kojeg se očekuje ili razrješenje ili katastrofa.! 
Kriza se pojavljuje na društvenoj i individualnoj razini. Na društvenoj razi- 
ni, kriza predstavlja prijeteću društvenu situaciju u političkim, ekonomskim, 
socijalnim i kulturnim sustavima.“ Ne smije se zanemariti ni kriza morala i 
kriza smisla, koja se poput tihe pandemije zadnjih nekoliko desetljeća uvlači 
u društvo. Kriza uzrokovana pandemijom bolesti COVID-19 pokazuje snagu i 
posljedice globalizacije i ima svoj učinak kako na različite društvene aspekte 
tako i na pojedince. Kako opisati proteklu 2020. godinu nego godinu različitih 
vrsta kriza, kojima su zbog pandemije COVID-19 bile pogođene mnoge zemlje 
svijeta, a Hrvatska se uz to morala suočiti i s dvama razornima potresima. 

Na individualnoj razini kriza predstavlja povećanu napetost, psihičko 
opterećenje uslijed pritisaka okoline (suočavanje s teškom bolešću, gubitkom 
člana obitelji, materijalni problemi, gubitak smisla). Pandemija predstavlja za- 
htjevnu i izazovnu situaciju jer je riječ o nepoznatom, nepredvidivom i po- 
tencijalno životno ugrožavajućem stresoru. Izazov je još veći zbog uvedenih 
protuepidemijskih mjera, koje su dovele do sloma svakodnevne rutine i fi- 
nancijskih problema. Međutim, kriza ne mora biti uzrokovana okolinom, nego 
se može javiti kod pojedinca i u sklopu napredovanja na putu prema osobnoj 
zrelosti, tj. na prijelazu iz jedne razvojne faze u drugu, npr. adolescentna kriza 
i kriza srednjih godina. 

Kao što i sama definicija kaže, kriza ne mora imati samo negativnu ko- 
notaciju za pojedinca ili za društvo. Naime, suočavanje s novom, izazovnom 
situacijom zahtijeva prilagodbu i evolucijski je iznimno važna. Kriza daje pri- 
liku za otkrivanje novih mogućnosti koje ne samo da pomažu u savladavanju 
aktualne teškoće nego pružaju i šansu za razvoj. Svaka kriza ima svoju poru- 
ku, ona je izazov i zadatak. 

Drži se da onaj tko krizu proglasi odgovornom za svoj neuspjeh zanema- 
ruje vlastitu sposobnost, te neizravno pokazuje da više poštuje problem nego 
rješenja. Može se reći da je istinska kriza — kriza nesposobnosti. Ustrajnim go- 
vorom o krizi i pokazanom neefikasnošću kriza se samo promovira, kao što se 
šutnjom o krizi izbjegava napor i ne preuzimanje obveza. Bilo kojoj osobi i bilo 


! Vladimir ANIĆ, Rječnik hrvatskoga jezika, Zagreb, 1991., 289. 

? Usp. Vesna IVANOVIĆ, Pojam krize: konceptualni i metodologijski aspekti, u: Međuna- 
rodne studije, 14 (2014.), 9-29. . 

* Usp. Mihaly SZENTMARTONI, Kriza - izazov i zadatak, u: Obnovljeni Zivot, 41 (1986.) 
3-4, 270-276. 

kojem narodu kriza može biti pravi blagoslov jer sve krize donose napredak, 
odnosno mogućnost procjene stanja, prepoznavanje signala ranog upozorenja, 
razradu vještina analize, sinteze i kritičkog promišljanja.“ 

Autori, izdvajajući osnovna obilježja krize i s tim povezane koncepte, 
objašnjavaju prednost određenih definicija, kao i neke od njihovih upitnosti, 
te navode da je bit stvari u tome da kriza nije samo događaj sam po sebi, od- 
nosno objektivno događanje u svijetu, već i događaj za nas, to jest subjektivna 
percepcija i ocjena objektivnog događaja, odnosno da podrazumijeva odnos 
između subjekta i objekta." 

Cilj ovog rada je prikazati kako krizne situacije mogu utjecati na psihič- 
ko stanje osobe, o čemu sve ovisi vrsta i intenzitet psihičke reakcije te na kraju 
može li logoterapija pomoći da iz krizne situacije izađemo zdravi i osnaženi. 


1. Utjecaj krize na psihičko stanje 


U kriznoj situaciji suočeni smo s opasnostima koje ne možemo razriješiti po- 
znatim načinima suočavanja i rješavanja problema, što često izaziva osjećaj tje- 
skobe, straha, panike, ljutnje i bespomoćnosti.“ U situaciji pandemije uzroko- 
vane koronavirusom i za vrijeme razornih potresa koji su pogodili Hrvatsku 
u ožujku i prosincu 2020. godine, riječ je o izrazitim stresorima s osobinama 
nepoznatoga, nepredvidivoga i životno ugrožavajućega. Stoga ne iznenađuje 
da se kod velikog broja osoba javio dominantan osjećaj gubitka kontrole, ne- 
vjerice i zbunjenosti te prožetost nesigurnošću i strahom. Zbog specifičnosti 
tih kriza, njima je bio pogođen veliki dio stanovništva, ali su njihove posljedi- 
ce na pojedince bile različite. Naime, kakav će biti ishod izloženosti nepovolj- 
nim čimbenicima ovisi o složenoj interakciji osobina stresora (vrsta, intenzitet, 
trajanje) s jedne strane i s druge strane svojstava osobe (psihološka otpornost/ 
rezilijencija, obrambeni mehanizmi, uvjerenje o prirodi stresora, slika o sebi i 
procjena samoučinkovitosti pojedinca, ranija psihička oboljenja i slično). Važ- 
nu ulogu u odgovoru osobe na kriznu situaciju ima i razina socijalne potpore 
koja se doživljava tijekom izloženosti krizi." 


Usp. Vesna IVANOVIĆ, Pojam krize: konceptualni i metodologijski aspekti, 12. 

Usp. Vesna IVANOVIĆ, Pojam krize: konceptualni i metodologijski aspekti, 15. 

Usp. Andreja BUBIĆ, Kako se nositi sa situacijom prouzrokovanom pandemijom koronaviru- 
sne bolesti (COVID-19)? Psihološki aspekti kriznih situacija i savjeti za lakše nošenje s njima, 
Jastrebarsko, 2020. 

7 Usp. Sylvia MORELLI — Ihno LEE - Molly ARNN — Jamil ZAKL Emotional and in- 
strumental support provision interact to predict well-being, u: Emotion, 15 (2015.) 4, 
484-493. 

1.1. Psihološka otpornost 


Psihološka otpornost (rezilijentnost) predstavlja kapacitet pojedinca da se 
uspješno suočava sa značajnom promjenom, nevoljom ili rizikom.“ Prema mi- 
šljenu mnogih teoretičara i znanstvenika psihološka otpornost odnosi se na po- 
stizanje pozitivnih ishoda usprkos izazovnim ili zastrašujućim okolnostima.? 
Definicije psihološke otpornosti variraju ovisno o odgovoru na pitanja koja se 
odnose na dilemu predstavlja li otpornost proces, osobinu ličnosti ili pak is- 
hod uspješne adaptacije pojedinca. Ako se govori o psihološkoj otpornosti kao 
osobini ličnosti, osobe s visokom razinom »ego rezilijencije« imaju visoku ra- 
zinu energije, optimizam, radoznalost, sposobnost da se odvoje od problema, 
pozitivne emocije, visoko samopoštovanje i spiritualnost.“ Za razliku od same 
osobine optimizma, psihološka otpornost je širi pojam i zahtijeva prisutnost ne- 
volje kao »okidača«. Psihološki otporne osobe za razliku od optimističnih mogu 
se potpunije unijeti u pravo značenje nevolje i imaju strateški pristup nošenja sa 
stresom te preuzimaju odgovornost za ishod stresnog događaja." 

Svatko u nekom razdoblju svog života može doživjeti emocionalno tešku 
situaciju ili događaj u kojem je njegov život ili život njegovih bližnjih izložen 
riziku, a ono što otporne pojedince razlikuje od neotpornih je njihov pristup 
nepovoljnim situacijama. To ne znači da otporni pojedinci ne doživljavaju ne- 
ugodne emocije, već ih oni afirmiraju, znaju s njima upravljati i znaju im se 
prilagoditi. 


1.2. Mehanizmi obrane 


Mehanizmi obrane su nesvjesne reakcije na frustraciju koje nas štite od nega- 
tivnih emocija, a dijele se na nezrele i zrele mehanizme.“ Nezreli mehanizmi 
obrane su potiskivanje (neugodna sjećanja s kojima se ne možemo nositi gur- 
nemo »pod tepih«, tj. u podsvijest.), racionalizacija (na razuman način oprav- 


* Usp. David FLETCHER - Mustafa SARKAR, Psychological resilience: A review and cri- 
tique of definitions, concepts, and theory, u: European Psychologist, 18 (2013.) 1, 12—23. 

* Usp. Staci M. ZOLOSKI - Lyndal M. BULLOCK, Resilience in children and youth: A 
review, u: Children and Youth Services Review, 34 (2012.) 12, 2295-2303. 

" Usp. David FLETCHER — Mustafa SARKAR, Psychological resilience: A review and 
critique of definitions, concepts, and theory, 12-23. 

"Usp. Christine B. BOGAR - Diana HULSE-KILLACKY, Resiliency Determinants and 
Resiliency Processes Among Female Adult Survivors of Childhood Sexual Abuse, 
u: Journal of Counseling & Development, 84 (2006.) 3, 318-327. 

"AMERICKA PSIHIJATRIJSKA UDRUGA, Dijagnostički i statistički priručnik za duševne 
poremećaje (DSM-IV), Jastrebarsko, 1996., 769. 

davamo novonastali problem; s jedne pomaže osobi da brže »preboli« neko ne- 
ugodno iskustvo, ali sa druge strane sprečava da »odbolujemo« taj neuspjeh, 
što je nužan korak kako bi se krenulo dalje), pomaknuta agresija (»iskaliti« se 
na nekome drugome), projekcija (svoje negativne emocije pripisujemo drugoj 
osobi; zavist prema nekome pripisuje se toj osobi), reaktivna formacija (nesvje- 
snu želju ili impuls promijeni u njihovu suprotnost; prenaglašenom srećom 
čestita mrskoj osobi). Kod nezrelih mehanizama negativne emocije treba osvi- 
jestiti i raditi na onome što je do njih dovelo. Pod određenim uvjetima meha- 
nizmi obrane dobivaju formu patološkoga. Pokazatelji koji ukazuju da obrane 
pojedinca poprimaju karakter patološkog su: 1) pretjerana i rigidna uporaba 
jedne ili više obrane neadekvatne razvojnom stadiju u kojem se pojedinac na- 
lazi, 2) kada se njihova uporaba negativno reflektira na sebstvo (self) i 3) kada 
na ponašajnoj razini osoba nazaduje, što pridonosi narušavanju međuljudskih 
odnosa ili opadanju radne učinkovitosti.“ U zrele mehanizme obrane ubraja- 
ju se sublimacija (preusmjeravanje neprihvatljivih nagona, emocija i misli u 
društveno prihvatljive (kreativno), kompenzacija (utječe na bolju sliku o sebi, 
neuspjeh osobe na jednom polju, kompenzira se naglašavanjem njezinih kva- 
liteta i sposobnosti), humor i altruizam.“ 

Osobe koje se dominantno koriste zrelim obrambenim mehanizmima 
iskazuju adekvatniju adaptaciju, rabe primjerenije strategije sučeljavanja i rje- 
šavanja problema te imaju bolje opće funkcioniranje. Povezanost stresa i po- 
jave psihičkih simptoma može se dijelom objasniti obrambenim mehanizmi- 
ma koji se nalaze u podlozi jer grupiranje nezrelih mehanizama obrane može 
dovesti do psihičkih poremećaja, posebice anksioznih i depresivnih. Prema 
istraživanjima otpornost je negativno povezana s prisustvom depresivnih i 
anksioznih poremećaja, a u pozitivnoj je korelaciji s pozitivnim indikatorima 
mentalnog zdravlja." 


1.3. Socijalna podrška 


Na uspješnije nošenje sa stresnom situacijom pozitivno djeluje socijalna po- 
drška, pri čemu se posebno naglašava značenje obitelji, kao temeljne jedinice 


5 Usp. Karina DAVIDSON — Michael MacGREGOR, A critical Appraisal of Self-Report 
Defense Mechanism Measures, u: Journal of Personality, 66 (1998.) 6, 965-992. 

“Usp. Phebe CRAMER, Seven Pillars of Defense Mechanism Theory, u: Soc Personal 
Psychol Compass, 2 (2008.) 5, 1963-81. 

5 Usp. Petrana BRECIC — Tihana JENDRIČKO - Domagoj VIDOVIĆ - Porin MAKARIĆ 
— Marko ĆURKOVIĆ - Ivan ĆELIĆ, Utjecaj pandemije COVID-19 na pacijente s anksio- 
znim i depresivnim poremećajima, u: Medicus, 29 (2020.) 2, 237-242. 

društva. Koncept obiteljske otpornosti definira se kao funkcionalni sustav ko- 
ji omogućava pozitivnu prilagodbu svih članova i jačanje obiteljske kohezije 
unatoč snažnim stresnim događajima. Obiteljska otpornost osnažuje se održa- 
vanjem bliskih odnosa svih članova obitelji, zajedničkom pristupu rješavanju 
problema i međusobnim podržavanjem, naročito u situaciji kada je jedan član 
obitelji doživio određeni stres.“ Pritom je važan sustav povjerenja i komunika- 
cija, dijeljenje zajedničkih vrijednosti, iznošenje pozitivnih misli o budućnosti, 
traženje smisla u nesreći u skladu sa svojim stavovima i uvjerenjima. Obitelji 
veće otpornosti »čuvaju« svoju rutinu i obiteljske uloge u najvećoj mogućoj 
mjeri, ali su spremne i na određene modifikacije kada je to potrebno kako bi 
se adekvatno suočile s novim okolnostima i obiteljskim potrebama. Nažalost, 
u vrijeme krize vezane za pandemiju, kada su zbog epidemioloških mjera čla- 
novi obitelji više nego inače bili »zatvoreni u četiri zida«, potencirali su se već 
ranije poremećeni obiteljski odnosi, ponekad i do otvorene agresivnosti. 


1.4. Psihičke smetnje u krizi 


U kriznoj situaciji aktiviraju se naši adaptacijski potencijali koji su znatno 
veći nego što mislimo. Prilagodba dovodi organizam u stanje pripravnosti i 
omogućava brzu reakciju. Što je nepovoljni čimbenik teži, opasniji i što duže 
traje, jače se iscrpljuje naš adaptacijski potencijal te može doći do emocional- 
nog umora. Nakon prvotne emocionalne reakcije nastupi ona razumska, kada 
onome što smo doživjeli dajemo neki značaj. Psihički zdrave osobe u kriznim 
situacijama mogu reagirati s pojavom straha, panike, tjeskobe ili žalosti, što je 
posve prirodno. Ako ti psihički simptomi ne prolaze, ako postaju izvor emoci- 
onalne patnje i počinju osobu ograničavati u svakodnevnom funkcioniranju, 
onda predstavljaju simptome psihičkog poremećaja. Krizna situacija kod oso- 
be može izazvati poteškoće na raznim planovima funkcioniranja: kognitiv- 
nom, ponašajnom, emocionalnom i tjelesnom.7 

Strah je jedna od primarnih, urođenih emocija koje su omogućile opstanak 
našoj vrsti. Pojavljuje se u svim oblicima ugrožavajućih situacija i ima zaštitnu 
ulogu jer nas tjera da svoje ponašanje prilagodimo novonastalim uvjetima. Ako 
strah izmakne kontroli pa se javlja i u trenutcima kada više nema realne opasno- 


16 


Usp. David H. OLSON, Circumplex model of marital and family systems, u: Journal of 
Family Therapy, 22 (2000.) 2, 144-167. - 

"Zora SUBOTIC — Darko JERKOVIC, Upravo učimo veliku, možda najveću, lekciju za 
opstanak, u: Andreja BOGDAN, Koronavirus i mentalno zdravlje. Psihološki aspekt, savjet i 
preporuke, Zagreb, 2020., 66-67. 

sti ili može toliko narasti da nas preplavi i da ga više ne možemo kontrolirati, 
govorimo o panici. Panika je stanje koje nas značajno ometa u funkcioniranju. 
Karakterizirana je pojavom nekontroliranih tjelesnih reakcija (ubrzan rad srca i 
ubrzano disanje, kratki dah, znojenje, stezanje mišića) koje su se evolucijski ra- 
zvile kako bi pomogle organizmu da se pripremi za borbu ili bijeg, ali u ovom 
slučaju takva mobilizacija nije u skladu s objektivnim stanjem (prijetnjom). Osim 
specifičnih tjelesnih reakcija, u stanju stresa oslabljeno je i kognitivno funkci- 
oniranje, tj. ne možemo kontrolirati svoje misli koje se potenciraju oko katas- 
trofičnih predviđanja loših ishoda u budućnosti. Kao posljedica svega, javlja se 
promijenjeno ponašanje. Zbog toga takva koncentracija straha donosi više štete 
nego koristi jer trenutačno smanjuje sposobnost prosudbe i reagiranja, a ako je 
dugotrajna, vodi u tjelesne bolesti, npr. u hipertenziju i dijabetes. Ako nepoznata 
i neizvjesna situacija traje dugo, strah može izmaknuti kontroli i svakodnevno 
nam ometati u funkcioniranju »samo umjereno«, tj. da ga cijelo vrijeme osjeća- 
mo i ne možemo se otresti loših misli te osjećamo napetost i brigu. Takvo stanje 
nazivamo tjeskobom (anksioznost). Uslijed tjeskobe, stalnog razmišljanja o lošim 
ishodima često se javlja i nesanica.* Tjeskoba se može produbiti do depresivnog 
poremećaja koji je karakteriziran sniženim raspoloženjem, gubitkom interesa, 
smanjenjem energije, otežanom koncentracijom, smanjenim samopouzdanjem, 
pesimističnim pogledom na budućnost itd. Kada se strah produbi do nerealne 
razine, govorimo o psihotičnom stanju. 

U podlozi patološke anksioznosti nalazi se pretjerana reakcija i pobud- 
ljivost na vanjske i unutarnje stresore, uz kognitivnu distorziju u vidu pojača- 
nog procesuiranja negativnih i smanjenog procesuiranja pozitivnih podražaja. 
Pandemija bolesti COVID-19 s aspekta mentalnog zdravlja profilirala je nekoliko 
kategorija ljudi koji će u toj situaciji razviti prominentnije psihičke simptome i 
poremećaje: oboljeli od COVID-19, koji mogu imati i psihičke smetnje, te članovi 
njihovih obitelji, zdravstveni radnici i ostali djelatnici koji su nastavili raditi na 
svojim poslovima i svakodnevno se izlagati zarazi, osobe koje već imaju psihič- 
ki poremećaj i naposljetku osobe koje nisu dotad imale psihički poremećaj, već 
su u stresnoj situaciji razvile neki od psihičkih simptoma ili poremećaja. 

Nakon gotovo jednogodišnjeg trajanja pandemije rezultati opsežnih 
istraživanja govore o povećanju prevalencije depresije (rast od 15,97%), anksio- 


i Usp. Andreja BUBIĆ, Kako se nositi sa situacijom prouzrokovanom pandemijom koronavirusne 


bolesti (COVID-19)? Psihološki aspekti kriznih situacija i savjeti za lakše nošenje s njima, 8-9. 

"Usp. Petrana BREČIĆ — Tihana JENDRIČKO - Domagoj VIDOVIĆ - Porin MAKARIĆ 
— Marko ĆURKOVIĆ - Ivan ĆELIĆ, Utjecaj pandemije COVID-19 na pacijente s anksio- 
znim i depresivnim poremećajima, u: Medicus, 29 (2020.) 2, 237-242. 

znosti (+ 15,15%), nesanice (+ 23,87%), PTSP-a (+ 2194%) i psihološkog distresa (+ 
13,29%) među populacijom pogođenom bolesti COVID-19.? 

Općenito, uslijed kriznih situacija pa tako i nakon potresa i situacija ve- 
zanih uz pandemiju bolesti COVID-19, od psihičkih poremećaja najčešće se jav- 
ljaju akutna stresna reakcija, PTSP poremećaj prilagodbe, panični napadaji i 
anksiozno-depresivni poremećaj.“ Ti se poremećaji mogu javiti kod osoba koje 
nikada ranije nisu imale psihičke smetnje, a još lakše kod vulnerabilnih osoba, 
koje su prije nastupanja krize imale psihičke poremećaje. Tako će npr. osobe 
sklone psihoaktivnim tvarima, u kriznim situacijama tražiti »spas« u sredstvi- 
ma ovisnosti, a osobe s ranijim depresivnim epizodama, ponovno postati de- 
presivne. Ovdje treba posebno naglasiti osobe starije životne dobi koje su i inače 
zbog više razloga osjetljive i na male promjene u okolini. Na početku pandemije 
vrlo brzo je postalo jasno da su osobe starije životne dobi, zbog brojnih somat- 
skih komorbiditeta, posebno ugrožene u slučaju obolijevanja od COVID-19. U 
želji da ih se zaštiti od zaraze, donesene su protuepidemijske mjere kojima su 
osobe starije životne dobi bile u fizičkoj izolaciji u svojim domovima ili domovi- 
ma umirovljenika. Starije osobe, a posebno one koje boluju od demencije, trebaju 
kontakt s članovima obitelji te općenito trebaju pozitivne podražaje (kako bi se 
usporilo napredovanje demencije), a našle su se u situaciji da su mjesecima bile 
odvojene od svojih najmilijih, uz to u strahu od zaraze. Svaka krizna situacija 
kod osoba s demencijom, a to je u svakom slučaju proživljeni strah kod potre- 
sa i stres uslijed pandemije, može dovesti do ubrzane progresije demencije ili 
akutnih pogoršanja (delirantna stanja). Tako su starije osobe, a posebno one s 
demencijom, postale najveće žrtve koronavirusa, kako zbog nepovoljnijeg tijeka 
i ishoda te bolesti tako i zbog pojave značajnih psihičkih smetnji. 


2. Kako pomoći? 


2.1. Logoterapija 


Život bez krize ne postoji. Svaka kriza je novi izazov, novi zadatak koji se 
postavlja pred pojedinca i traži njegov smisleni odgovor. Različite psihotera- 


2 Usp. Jude M. CENAT - Camille BLAIS-ROCHETTE - Cyrille K. KOKOU-KPOLOU -— 
Pari-Gole NOORISHAD — Joana N. MUKUNZI - Patrick R. LABELLE, Prevalence of 
symptoms of depression, anxiety, insomnia, posttraumatic stress disorder, and psycho- 
logical distress among populations affected by the COVID-19 pandemic: A systematic 
review and meta-analysis, u: Psychiatry Res, 259 (2021.) 113599. 

"Usp. Robert FINALY-JONES - George W. BROWN, Types of stressful life event and the 
onset of anxiety and depressive disorders, u: Psychological Medicine, 11 (1981.) 4, 803-815. 

pijske tehnike preporučaju da se osoba u stanju krize odmakne od pretjerane 
izloženosti stresoru i s pozitivnim pogledom prema budućnosti bude aktivna. 
Mnogi se danas javljaju psihoterapeutu jer pate zbog različitih vrsta kriza, a 
jedna od kriza je i kriza zbog gubitka smisla, koja vodi u osjećaj nezadovolj- 
stva, unutarnje praznine, ravnodušnosti, dosade, tjeskobe i depresije. Zato bi u 
ovo današnje vrijeme najbolji odgovor u krizi mogla dati logoterapija. 

Logoterapija (grč. logos, 'smisao, um, govor, zakon') je psihoterapijski pra- 
vac izrastao iz egzistencijalne analize, koja pak počiva na filozofskom pravcu 
egzistencijalizmu. Glavne teme kojima se egzistencijalna psihoterapija bavi 
nazivaju se egzistencijalna ili vrhovna pitanja, a to su smrt, smisao života i slobo- 
da. Sve te teme, pa čak i sama smrt, predstavljaju neizostavan i neizbježan dio 
života jer samo potpuno prihvaćajući smrt prihvaćamo i spoznajemo život.“ 
Logoterapija se bavi »smislom ljudskog postojanja«, a u terapijskom procesu 
u svoje središte stavlja suočenje s pitanjem smisla u životu čovjeka i traženje 
smisla koje će osobu ispuniti te joj pomoći da tako osmišljen život dosljedno ži- 
vi. Tvorac logoterapije, psihijatar Viktor Emil Frank1 (1905. — 1997) teoriju o lo- 
goterapiji sažima u tri pojma: slobodna volja, volja za smislom i smisao života. 
Uz biološku i psihičku dimenziju naglašava čovjekovu duhovnu dimenziju. Iz 
duhovne dimenzije proizlazi ljudska snaga.“ Temelji naše duhovne dimenzije 
su savjest, slobodna volja i odgovornost. Prema Franklu ovdje nije riječ o slo- 
bodi od nečega, nego je riječ o slobodi za nešto, o slobodnom stavu prema nekom 
uvjetu pa i prema vlastitoj sudbini. Odgovornost uvijek znači odgovornost u 
odnosu na neki smisao.? Iz duhovne dimenzije proizlazi i jedinstvenost i ne- 
ponovljivost svake osobe. Ako postoji slobodni, duhovni stav, onda se on od- 
nosi ina vlastitu skalu potreba te tada čovjek može reći »ne« zadovoljenju svo- 
jih potreba onda kada to hoće i drži potrebnim, a da zbog toga ipak ne postane 
bolestan. U tom slučaju njegova motivacija mora biti podvrgnuta kriteriju viših 
vrijednosti negoli je isključivo pritisak potreba. Taj kriterij više vrijednosti du- 
hovne slobode odlučivanja Frankl zove volja za smislom.“ 

Zahvaljujući duhovnoj dimenziji i prkosu ljudskog duha, čovjek je usmjeren 
na to da sebe transcendira, da daleko iznad sebe i svojih vlastitih potreba teži za 

ciljem koji ne može biti on sam, do životnog smisla kojem je spreman žrtvovati 
sama sebe i svoje potrebe. Ništa nije tako teško podnositi kao osjećaj besmisle- 
nosti vlastitog života koji Frankl naziva egzistencijalna frustracija ili egzistencijalni 
vakuum, koji vode u noogenu neurozu - patnju duše koja nije našla svoj smisao, 
smisao svog života.“ Patnja zbog besmisla života jedan je od najraširenijih fe- 
nomena današnjeg užurbanog čovjeka (možemo reći da danas dolazi do krize 
smisla), koji je uglavnom orijentiran na užitak i izbjegavanje boli i patnje. Eg- 
zistencijalni vakuum često se doživljava i kao osjećaj dosade i ravnodušnosti. 
Takvim osobama nedostaje cilj u životu kao i snaga motivacije za ostvarenje tog 
cilja. Frankl objašnjava da takve osobe bježe od onoga čega se najviše užasava- 
ju - od sigurnosti vlastite smrti, od onoga što im egzistencijsku prazninu čini 
tako nepodnošljivom. Jer sigurnost smrti predstavlja užas samo na temelju loše 
životne savjesti. Smrt kao kraj životnog vijeka može zastrašiti samo onoga koji 
ne ispunjava vlastiti život. Treba ispuniti prolazno vrijeme svojega života i u 
njemu sama sebe.? 

Kao što je već spomenuto, psihičke se krize mogu javiti u određenim ra- 
zvojnim razdobljima kada se u godinama sazrijevanja javljaju pitanja o smislu 
života, a isto tako vezano za događaje koje nam donosi sudbina, kao što je teška 
bolest, različiti gubitci i slično. Moglo bi se reći da su ponekad razvojne krize 
osobi teže podnošljive od situacijske krize. Tako se često u »krizi srednjih godi- 
na« osobe nađu nezadovoljne vlastitim životnim postignućima, suočavaju se sa 
svojom ograničenošću koju ne žele prihvatiti, umjesto da prihvate stanje kakvo 
jest i iskoriste preostalo vrijeme za smisleno osobno ostvarenje. Iako se uvijek 
može postići nešto pozitivnoga, ipak se moramo susresti i s nepromjenjivim, 
moramo čak doživjeti i osobne promašaje ili nepravdu sudbine. Traženje smisla 
uključuje našu slobodu i osobnu odgovornost, ali i jedinstvenost i neponovlji- 
vost svakog čovjeka. Upravo zato se smisao ne može dati, nego se mora pronaći, 
a u tom traganju za smislom čovjeka vodi njegova savjest. Nitko ne može za dru- 
goga odgovoriti na pitanje koji je smisao života jer, kako kaže Viktor E. Frankl, 
»Zadaće se mijenjaju ne samo od čovjeka do čovjeka — u skladu s jedinstvenošću 
svake osobe - već i iz sata u sat, prema neponovljivosti svake situacije.«?? 

Možemo govoriti o trima načinima pronalaska životnog smisla: ostva- 
rujući neko djelo (posao koji ispunjava), doživljavajući neku vrijednost (umjet- 
nost, priroda, prijateljstvo) i ostvarujući osobnu vrijednost stava (svoje trplje- 
nje osoba ugradi u neku smislenu vezu koju može shvatiti i prihvatiti). Ova 


2 Usp. Isto, 4. 
2 Usp. Viktor E. FRANKL, Liječnik i duša. Temelji logoterapije i egzistencijske analize, 172. 
2 Isto, 94. 

treća, vrijednost stava, kao najviša vrijednost, moguća je zahvaljujući čovjeko- 
voj duhovnoj dimenziji i duhovnoj slobodi. Frankl napominje da se ne treba 
zadržati na jednoj skupini vrednota i ostvarenju na tom jednom planu, nego 
se treba »okretno« prebaciti na neku drugu skupinu vrednota ukoliko se samo 
tu ukazuje mogućnost njihova ostvarivanja. U tom pogledu život zahtijeva od 
čovjeka izrazitu elastičnost prilagođavanja šansama koje mu pruža.“ 

Jedna od važnih terapijskih postavki logoterapije je jasno razlikovanje sud- 
binskih faktora s jedne strane, od moći slobodnog djelovanja, s druge strane.?' 


2.2. Logoterapija i kriza 
2.21. Preventivno djelovanje logoterapije 


U kriznoj situaciji, kao i u razdobljima patnje, više nego u svakodnevnici na 
ispitu je naša savjest. Većina ljudi tek u vrlo ozbiljnoj kriznoj situaciji posta- 
je svjesna svoje prolaznosti i pokrene se prema promjenama. Tada dobivamo 
priliku pronaći prave vrijednosti, otkrivati smisao te smisleno i odgovorno 
djelovati. Nema životne situacije koja bi doista bila besmislena pa se to od- 
nosi i na različite krizne situacije. Frankl objašnjava da i prividno negativne 
strane čovjekove egzistencije - poimence tragično trojstvo trpljenja, krivnje i 
smrti - mogu sadržavati i nešto pozitivno, pravo ostvarenje, ako im se samo 
pristupi s odgovarajućim držanjem i pravim stavom.“ Logoterapija tragičnom 
trojstvu »nudi« tragični optimizam, koji omogućava da se: a) patnja pretvori 
u postignuće, b) da se iz osjećaja krivnje stvori prilika da se pojedinac popravi 
i c) da se iz prolaznosti života izvuče poticaj za odgovorno djelovanje." Život 
bez krize ne postoji. Dapače, Frankl upravo govori o potrebi da čovjek djeluje 
između dvaju polova: dokolice i stresa — među kojima »titra dobro dozirana 
mjera noodinamike« te objašnjava da čovjekova egzistencija lebdi u polju na- 
petosti između biti i trebati, u kojem se njiše amo-tamo i nikada se ne smiruje 
jer bi takvo mirovanje značilo duhovnu smrt.“ 

Možemo govoriti o preventivnom djelovanju, o samoodgoju kojim se iz- 
građuju stavovi i zaštitni mehanizmi reagiranja koji u trenutcima krize održa- 
vaju osobni integritet. Neophodno je ranije, odnosno prije nego kriza nastupi, 
formirati zdrav stav prema životu koji se temelji na prihvaćanju okolnosti ta- 


3% Isto, 83. 

3 Usp. Isto, 57. 

% Viktor E. FRANKL, Bog kojega nismo svjesni, Zagreb, 2001., 94. 

3 Usp. Isto, 92-94. 

** Elisabeth LUKAS, I tvoja patnja ima smisla. Logoterapijska pomoć u krizi, 64. 

kve kakve jesu, uz spoznaju da je sloboda u nama. Kako bi osoba mogla pri- 
brano dočekati trenutak krize, treba sama sa sobom imati mir. Naime, uvijek, 
u svakom trenutku živimo u trima zonama: prošlosti, sadašnjosti i budućnosti. 
Potrebno je imati unutarnji mir s prošlošću, zadovoljstvo u sadašnjosti i smisao 
u budućnosti. Ako te tri »zone« nisu u harmoniji, osoba se ne osjeća dobro, 
jer »nema svoj mir« pa se u trenutku krize lako razvije bolest. Pripremanje za 
krizne situacije može se postići vježbanjem životnih tehnika kao što su: više- 
struka orijentacija prema vrednotama, realizacija smislenog stajališta (sasvim 
osobno ispunjavanje smisla, prihvaćanje i loše situacije, odmak od nepovoljne 
situacije, savladavanje patnje) i razvijanje sposobnosti odlučivanja (važan je 
motiv za nešto, znati cilj u procesu odlučivanja; ako imamo neki »zašto«, lakše 
idemo prema cilju). 

Sigurnost psihičke stabilnosti je u »utvrđivanju pacijenta u višestrukoj 
orijentaciji prema vrijednostima«, tj. u razvijanju »elastičnosti duhovnih vred- 
nota«. Ako netko »sve stavi na jednu vrijednost«, lako se može naći u opasno- 
sti da je izgubi pa se onda zbog toga psihički slomi. S druge strane, razvijanje 
raznih vrijednosti, podržat će tu osobu u psihičkoj stabilnosti i ako se koja 
od tih vrednota izgubi jer mu preostaju one druge. Sve te vrijednosti zajedno 
čine čvrstu mrežu interesa, hobija, ideala, poticajnih aktivnosti... koje mogu 
izdržati dolazak krize, ako je ona već bila sudbinski određena. Može se reći da 
postoji direktna veza između mentalnog zdravlja osobe i zbroja različitih vri- 
jednosti koje ta osoba može pridodati svom životu. Zato ne treba iznenaditi 
da će psihoterapija osobe koja se našla u velikoj životnoj krizi (npr. smrt dje- 
teta), ali koja ima jaku duhovnu dimenziju i razvijenu mrežu vrijednosti, dati 
više rezultata od psihoterapije osobe koja nema te karakteristike, a »pritišće« 
je realno manja krizna situacija. 


2.2.2. Kurativno djelovanje logoterapije 


Kada je kriza već nastupila, potrebno je osobi osvijestiti slobodan prostor za 
njezinu snagu mišljenja i djelovanja nasuprot konkretnim sudbinskim postav- 
kama, i to uvijek tako da su njezini izbori u smislenoj vezi s nekim ciljem. Po- 
nekad je riječ o bezizglednim situacijama stanja boli i patnje koje ne pokazuju 
nikakve šanse da se povežu sa smislenim ciljem. U takvim situacijama osobi 
ostaje mogućnost izbora stava koji prema toj teškoj situaciji može zauzeti, od- 
nosno da svoje trpljenje ugradi u neku smislenu vezu koju može prihvatiti. 


35 Usp. Isto, 66-73. 

Smislenih nam mogućnosti život pruža u izobilju, samo nam je pogled na njih 
pomućen i kao koprenom zastrt, stoga je posao terapeuta da »osvijetli« indivi- 
dualne smislene mogućnosti dotične osobe kako bi ih uključila u mogućnost 
izbora mišljenja i djelovanja.“ 

I u krizi je moguće pitati se koji je smisao te situacije za mene? Što ja tu 
mogu poduzeti? Ako ne mogu poduzeti ništa, barem imam slobodu odabira 
svog stava prema toj situaciji. Takva modulacija stava s negativnog na pozi- 
tivno u kriznoj situaciji može biti od velike pomoći jer naš stav utječe na naše 
emocije i naše ponašanje. Primjenom derefleksije - da sami sebe zaboravimo, 
pa se okrenemo nekom cilju, posvetimo nekoj zadaći, nekoj osobi — također 
pomažemo osobi da prebrodi kriznu situaciju. Derefleksija sadrži ključ do du- 
hovne čovjekove slobode u kojoj ne trijumfiraju nagoni nego snaga volje i ra- 
zuma. Logoterapija naglašava važnost samonadilaženja i altruizam u kriznoj 
situaciji, što je posebno došlo do izražaja za vrijeme razornih potresa koji su 
pogodili Hrvatsku 2020. godine. »Iko je shvatio gdje je potreban, tome su pora- 
sle i sile koje su mu za zadaću potrebne; no tko najprije odmjerava svoje snage, 
jesu li dostatne za bilo koju zadaću, taj ustanovljuje jedino i isključivo svoje 
slabosti.«* Takvo jačanje zdravih mehanizama obrane i aktivan stav u kriznoj 
situaciji »podiže« osobu iz tjeskobe i depresivnosti. 

Također, osobu koja se našla u kriznoj situaciji treba poticati da se »po- 
makne iz pozicije žrtve«, da se trgne iz nesretnog samosažalijevanja, tako da 
joj se pokažu novi i pozitivni stavovi prema teškoj situaciji. Čovjek uvijek do- 
nosi neke odluke, ako i ne odluči ništa, i to je odluka. Potrebno je zauzeti stav 
prema krizi, donijeti neku adekvatnu, smislenu odluku i po tome postupiti. 
Umjesto što se »vrti u kružnom toku«, treba odabrati jedan izlaz. U krizi se 
mora djelovati, a ne stajati na mjestu. 

Problemi koji se jave u kriznoj situaciji mogu se umanjiti ako se čovjeku 
pogled usmjeri na pristupačan slobodni prostor, gdje mu ostaje mogućnost da 
se sa svojom sudbinom snađe — umjesto da se očajnički nosi sa svojim mislima 
o klupku nepromjenjivih činjenica i njihovim mogućim uzrocima ili posljedi- 
cama, ne nalazeći nikakva izlaza.“ Logoterapija nastoji pomoći čovjeku kako 
bi svojim pozitivnim stavom »patnju« preobrazio u ljudsko ostvarenje. Naime, 
koliko god činjenice o nečijoj nesreći mogu biti točne, ipak čovjeku ostaje ba- 
rem izbor stava prema njima — ta je odluka prepuštena samo njemu. Tko se 
probije do pozitivnog herojskog stava pred negativnim faktorima sudbine, taj 


* Usp. Isto, 68. 
"Usp. Isto, 54. 
% sto, 11. 

doživi snažnu utjehu te usprkos svojoj nevolji ne mora izgubiti samopošto- 
vanje, nego može biti i ponosan što svoju patnju dostojno podnosi." Najteže 
krizne situacije u kojima je potreban herojski stav javljaju se u trenutku suoča- 
vanja s vlastitom neizlječivom bolesti ili smrću bliskog člana obitelji, osobito 
smrću djeteta. Frankl objašnjava kako se sve svodi na podnošenje — na to kako 
se čovjek nosi sa sudbinom. Tamo gdje nije više moguća nikakva radnja kojom 
bi mogao oblikovati sudbinu, tamo je neophodno potrebno pravilnim drža- 
njem ići u susret sudbini.“ Zbog toga logoterapija može biti korisna i u radu s 
osobama starije životne dobi, pa čak i onima s blažim simptomima demencije 
koje prolaze kroz faze straha, brige i ljutnje, a primjenjuje se i u radu s palija- 
tivnim bolesnicima i članovima njihovih obitelji.“ 

Živimo u društvu obilja, ne samo materijalnih dobara nego i obilja infor- 
macija i obilja podražaja, posebno preko javnih medija. Ako se čovjek u toj po- 
plavi različitih podražaja želi održati, mora znati što je važno, tj. što ima smi- 
sla, ašto nema. Izazovima današnjeg vremena treba dodati izgubljene tradicije 
i oslabljene instinkte kao i pretjeranu volju za moći i volju za novcem. Često od 
silne buke koja nas okružuje ne čujemo vlastitu savjest pa ne razaznajemo što 
je pravi smisao našeg postojanja. Kao rezultat svega toga javlja se egzistenci- 
jalni vakuum s posljedičnom noogenom neurozom. Moglo bi se reći da svako 
vrijeme ima »svoju« neurozu i svako vrijeme traži »svoju« psihoterapiju. Ovo 
naše 21. stoljeće traži rehumanizirajuću psihoterapiju, koja priznaje bezuvjet- 
no dostojanstvo ljudskog bića ukazujući na neprocjenjivu vrijednost njegove 
duhovne dimenzije.“ Logoterapija promatra cjelokupnu panoramu čovjekove 
moći i nemoći, od priznavanja slobode volje do potvrđivanja neotklonjivog 
trpljenja. 


Zaključak 


U životu svake osobe i društva postoje novi i izazovni trenutci koji traže brzu 
prilagodbu te koliko god stresni bili - ako smo ih smisleno iskoristili - vode u 
osobni rast, nova postignuća i napredak društva. Primjer takvih kriznih situa- 
cija koje su pogodile velik dio stanovništva u Hrvatskoj, nažalost, osjetili smo 

tijekom 2020. godine. Pandemija bolesti COVID-19 naglasila je snagu globali- 
zacije i dovela do nezamislivih promjena u svim aspektima društva, a potresi 
u ožujku i prosincu pokazali su krhkost ljudskih planova, života i materijalnih 
vrijednosti. 

Logoterapija kao psihoterapijska tehnika osobi pomaže pronalaziti smi- 
sao trenutka i smisao života te doći u kontakt s vlastitim osjećajima, mislima, 
sposobnostima i vrijednostima. Ako znamo »zbog čega ili zbog koga« nešto 
podnosimo, svaka se kriza i patnja lakše prebrodi. Kriza nas prisiljava da ot- 
krivamo resurse koje nismo ni poznavali i oslobodimo kreativnost koja je bila 
uspavana. Egzistencijska analiza osobi u krizi pokazuje put prema njegovoj 
unutarnjoj slobodi i u odnosu prema njegovoj socijalnoj sudbini i vodi ga do 
svijesti o odgovornosti pomoću koje može i svom životu dati sadržaj i smisao.“ 

U kriznim situacijama i razdobljima podnošenja patnje često je teško 
razmišljati o smislu. Smisao takve situacije nam nije odmah vidljiv, no nakon 
nekog vremena, ponekad nakon niza godina, »otkrije« nam se cijela situacija. 
Kada se stigne do granica promjenjivog, započinje prihvaćanje sudbine, a tu je 
potrebna veća doza poniznosti. 

Volja za smislom nije samo istinski odraz ljudske humanosti nego i po- 
uzdano mjerilo ljudskog zdravlja. Frankl smatra da naša najjača motivacija nije 
tražiti sebe, nego smisao izvan sebe, na način da zaboravimo sebe, nadiđemo 
svoje »ja« i usmjerimo se na nekoga ili nešto izvan nas. 

Ciljevi logoterapije su učiniti čovjeka sposobnim da spozna vlastitu situ- 
aciju, svoje vrijednosti i uvjerenja, uči ga da bude u kontaktu sa svojom prošlo- 
šću, sadašnjošću i budućnošću, da ima sposobnost da šire spozna sebe i svijet 
oko sebe, da osvijesti svakodnevne pozitivne trenutke uz poticanje osjećaja 
zahvalnosti, da prepoznaje i jača svoje kvalitete, dobre osobine i talente kao i 
da stvara nešto za što se u njegovu sustavu vrijednosti isplati živjeti. 

Potrebno je živjeti svoj život pomiren s činjenicom da on ima početak i 
kraj, ana nama je da odgovorimo na sva njegova pitanja, na sve izazove koje 
stavlja pred nas, pritom osluškujući svoju savjest. Svaka situacija — pa i krizna 
— ima neki smisao, ima nešto dobro u sebi za što treba biti zahvalan. Količina 
zahvalnosti koju nosimo u sebi odgovara zadovoljstvu vlastitim životom. 

Summary 


LOGOTHERAPYANDTHE PSYCHOLOGICAL STATE IN CRISIS 
SITUATIONS 


Mirna SISEK-ŠPREM 

University Psychiatric Hospital Vrapče 
Bolnička cesta 32, HR — 10 090 Zagreb 
mirna.sisek.spremegmail.com 


Crisis is a very difficult state after which either a resolution or catastrophe is expected. 
In a crisis situation, a person faces dangers that cannot be resolved in already familiar 
ways of solving problems and this can lead to difficulties on the cognitive, behavioural, 
emotional, and physiological level. The article discusses the influence of crisis situ- 
ations on the psychological state of individuals, with an emphasis on the crises that 
have hit Croatia (pandemics and earthquakes) in 2020, as well as therapeutical possi- 
bilities offered by logotherapy in crisis situations. Whether a crisis situation will lead 
to a psychological illness depends on characteristics of a crisis and of an individual 
who has been exposed to that crisis. In a society in which many suffer from the feeling 
of meaninglessness of life, crisis situations can easily lead to a psychological illness. 
Logotherapy, a psycho-therapeutic technique that focuses on the striving for meaning 
as the driving force of human life, encourages an individual to embrace life as a task 
and emphasises its spiritual dimension. As such, it can be of preventive and curative 
importance in the current situation of crises. 


Keywords: crisis, psychological state, psychological disturbance, logotherapy, need for 
meaning, meaning of life. 


